Στο «τιμόνι» του Ολυμπιακού και επίσημα ο Πέδρο Μαρτίνς!



Οι «ερυθρόλευκοι» ανακοίνωσαν την επίτευξη συμφωνίας με τον Πορτογάλο τεχνικό, ο οποίος αναμένεται αύριο (10/4) στην Ελλάδα, στις 4 παρά 20 το απόγευμα, ενώ υπέγραψε, όπως αναμενόταν, συμβόλαιο διετούς διάρκειας!



Στη ανακοίνωση των Πειραιωτών, δε, τονίζεται πως ο 48χρονος προπονητής θα αναλάβει τα καθήκοντά του «μετά το τέλος της τρέχουσας σεζόν, οπότε θα ανακοινωθεί και το πλήρες επιτελείο του».



Αναλυτικά η ανακοίνωση:



Η ΠΑΕ Ολυμπιακός ανακοινώνει την επίτευξη συμφωνίας με τον Πορτογάλο τεχνικό Pedro Martins.



Ο κύριος Martins θα αναλάβει την θέση του πρώτου προπονητή, μετά το τέλος της τρέχουσας σεζόν, οπότε θα ανακοινωθεί και το πλήρες επιτελείο του.



Το βιογραφικό του νέου τεχνικού του Ολυμπιακού



Ο Pedro Martins (Pedro Rui da Mota Vieira Martins) γεννήθηκε στις 17 Ιουλίου 1970. Ως ποδοσφαιριστής είχε πλούσια καριέρα στην Πορτογαλία, καθώς από το 1988, οπότε και έκανε το ποδοσφαιρικό του ντεμπούτο στην Feirense, αγωνίστηκε κατά σειρά στις Vitoria Guimaraes, Sporting CP, Boavista, Santa Clara και Alverca.



Από το 2004 έως το 2006 διετέλεσε βοηθός προπονητή στις Vitoria Setubal, FC Porto και Belenenses και από το καλοκαίρι του 2006 βρέθηκε για πρώτη φορά σε πάγκο ομάδας ως πρώτος τεχνικός, στην Uniao Lamas. Το επόμενο καλοκαίρι και για δύο χρόνια ανέλαβε την Lusitania, ενώ τον Ιούλιο του 2009 βρέθηκε στον πάγκο της Espinho.



Το 2010 ανέλαβε προπονητής της Maritimo, όπου και έμεινε για 4 χρόνια και το 2014 μεταπήδησε στην Rio Ave, την οποία κοουτσάρισε για δύο χρόνια. Tο καλοκαίρι του 2016 και μέχρι τον Φεβρουάριο του 2018 κάθισε στον πάγκο της Vitoria Guimaraes, με την οποία στην πρώτη του σεζόν, τερμάτισε στην 4η θέση της βαθμολογίας και έφτασε έως τον τελικό του Κυπέλλου Πορτογαλίας.



Πλέον, στα 47 του χρόνια, αναλαμβάνει τα ηνία της μεγαλύτερης ελληνικής ομάδας, του Ολυμπιακού!



